
ΕΝΩΣΗ ΔΙΚΑΣΤΙΚΩΝ ΛΕΙΤΟΥΡΓΩΝ 

ΣΤΡΑΤΙΩΤΙΚΗΣ ΔΙΚΑΙΟΣΥΝΗΣ
Πέτρου Ράλλη 1, Τ.Κ. 177 78, Ταύρος 
Email: edlsd@hotmail.gr                                                            

                                                                                                  Ταύρος, 28-07-2026

                                                                                                   Αρ. πρωτ.: 21

ΔΕΛΤΙΟ ΤΥΠΟΥ
ΚΑΤΑΛΛΗΛΟΤΗΤΑ ΚΑΙ ΑΣΦΑΛΕΙΑ ΤΩΝ ΚΤΙΡΙΑΚΩΝ ΕΓΚΑΤΑΣΤΑΣΕΩΝ ΤΩΝ ΣΤΡΑΤΙΩΤΙΚΩΝ ΔΙΚΑΣΤΙΚΩΝ ΥΠΗΡΕΣΙΩΝ ΕΝΤΟΣ ΤΟΥ ΣΤΡΑΤΟΠΕΔΟΥ ΓΑΖΗ
Η Ένωση Δικαστικών Λειτουργών Στρατιωτικής Δικαιοσύνης εκφράζει την έντονη ανησυχία και τον προβληματισμό της για τα σοβαρά περιστατικά εισροής υδάτων που σημειώθηκαν στα κτίρια όπου στεγάζονται υπηρεσίες της Στρατιωτικής Δικαιοσύνης.

Ειδικότερα, σύμφωνα με την ενημέρωση που περιήλθε σε γνώση μας, κατά τη διάρκεια της έντονης βροχόπτωσης που εκδηλώθηκε την 24-07-2026 εισήλθαν ύδατα στο κτίριο με Α.Μ. 239 (πρώην ΣΕΟΕΔ), στο οποίο είχαν μεταφερθεί μόλις την ίδια ημέρα οι Εισαγγελίες Στρατοδικείου και Αεροδικείου Αθηνών. Παράλληλα, εισροή υδάτων διαπιστώθηκε και στο κτίριο με Α.Μ. 20657 (πρώην ΔΠΜ), όπου φυλάσσεται το αρχείο των παραπάνω δικαστηρίων, εξαιτίας σπασμένων υαλοπινάκων και προβλημάτων στην απορροή των ομβρίων. Ωστόσο, ιδιαίτερη ανησυχία προκαλεί η συγκέντρωση μεγάλης ποσότητας υδάτων στο ισόγειο του δικαστικού καταστήματος Στρατοδικείου Αθηνών – Αναθεωρητικού Δικαστηρίου, καθώς το φαινόμενο εκδηλώθηκε χωρίς ορατή ή προφανή αιτία.

Τα ανωτέρω περιστατικά εγείρουν σοβαρά ερωτήματα σχετικά με την καταλληλότητα και την ασφάλεια των υποδομών που παραχωρήθηκαν στους δικαστικούς λειτουργούς και το στρατιωτικό και πολιτικό προσωπικό. Η εξασφάλιση κατάλληλων συνθηκών είναι θεμελιώδης προϋπόθεση για την απρόσκοπτη λειτουργία των δικαστικών υπηρεσιών και την ομαλή απονομή της δικαιοσύνης, αρχές που δεν επιτρέπεται να τίθενται υπό αμφισβήτηση. 

Η Ένωση προσβλέπει στην άμεση παρέμβαση των αρμόδιων υπηρεσιών του Στρατού για την πλήρη αποκατάσταση των προβλημάτων που ανέκυψαν. Παράλληλα, κρίνεται αναγκαία η παροχή ενημέρωσης αναφορικά με τα αίτια των συγκεκριμένων φαινομένων, καθώς και η λήψη των απαραίτητων μέτρων που θα εγγυώνται ότι οι εγκαταστάσεις πληρούν τις προβλεπόμενες προδιαγραφές ασφάλειας και λειτουργικότητας για τη στέγαση των δικαστικών υπηρεσιών. Τέλος, η Ένωση εκφράζει την αμέριστη στήριξή της στους προϊσταμένους των δικαστηρίων, οι οποίοι, χωρίς να φέρουν υπαιτιότητα, καλούνται να διαχειριστούν τις συνέπειες της κατάστασης, μεριμνώντας για την ασφάλεια του προσωπικού και την εύρυθμη λειτουργία των υπηρεσιών.

Η Ένωση θα συνεχίσει να παρακολουθεί στενά την εξέλιξη του ζητήματος, με αποκλειστικό γνώμονα την προστασία του κύρους της Στρατιωτικής Δικαιοσύνης, της ασφάλειας των λειτουργών της και της εύρυθμης απονομής της δικαιοσύνης.

